**Julius** (født 1979) er en sjimpanse som ble kjent over hele Norge da NRK i begynnelsen av 1980-årene sendte fire programmer om hans første leveår blant mennesker og gradvise tilbakeføring til dyreparken der han var født. 

Artisten Terje Formoe skrev og spilte inn en sang om sjimpansen som også ble svært kjent. Sjimpansen Julius ble et av Kristiansand Dyreparks viktigste trekkplastre. Det ble senere utgitt en bok om livet til sjimpansen Julius.

Biografi
--------

### Fødsel og oppvekst

Julius ble født 2. juledag 1979 og avvist av sin mor, Sanne, i tiden etter fødselen. Halvannen måned gammel ble Julius oppdaget utenfor morens rom i sjimpanseinnhegningen. Det viste seg at noen hadde bitt fingeren av ham, og at Sanne ignorerte ham. For å redde livet hans besluttet dyrepasserne å hente ham ut fra sjimpanseflokken. Sjimpanseungen bodde først en liten periode hjemme hos dyreparkens dyrlege, slik at han fikk den nødvendige pleien. Etter kort tid ble Julius flyttet til dyreparkens direktør Edvard Moseids familie, hvor han bodde med direktørens daværende kone, Marit, samt døtrene Ane og Siv. Han feiret jul og bursdager hos familien Moseid, og ble behandlet som et fullverdig medlem av familien. Da Julius var ett år gammel, startet Moseid og dyreparkens ansatte arbeidet med å gjenintrodusere Julius til sjimpanseflokken. Julius fikk overnatte enkelte netter i dyreparken, men bodde ikke i dyreparken på fulltid før han var nærmere fem år.

Intensjonen var at Julius skulle bli opptatt i sjimpanseflokken på linje med de andre sjimpansene, men Julius hadde tydelige atferdsvansker. Dyreparken bygget derfor en adskilt bolig for Julius ved siden av de andre sjimpansene, og kalte Julius' nye hjem for «Juliusgrotta». De første årene som voksen levde han isolert fra sjimpanseflokken i Juliusgrotta. Han slet med å finne sin plass blant sjimpansene, og hørte samtidig ikke til hos menneskene heller. Dyreparken forsøkte også å finne en make til Julius. Den første ble Miff, i 1996. Det viste seg imidlertid at Miff allerede var gravid da hun kom sammen med Julius. Han var aggressiv både mot Miff og ungen, så Julius og Miff måtte skilles. Senere har han hatt kortere forhold med Dixi og Josefine. 

### Blir far

15. mai 2003 ble Julius far til en unge født av hunnen Bini, og ungen fikk navnet Julius Junior. Den 5. november 2006 fikk Julius en ny sønn med Dixi. I starten holdt Dixi barnet hos seg til enhver tid, og det tok lang tid før dyrepasserne visste hvilket kjønn ungen hadde. Etter en navnekonkurranse fikk avkommet navnet Linus. Siden har Julius også fått en datter som har fått navnet Yr. 

Den 3. mai 2012 ble Linus, som da var blitt fem år gammel, funnet druknet i vanngraven ved innhegningen.

### Tilbake til sjimpanseflokken

Julius forble isolert i Juliusgrotten frem til 2005. Forsøk på å gjenforene Julius med flokken tidligere var forgjeves, da Julius ble jaget ut av flokken av flokkens daværende leder, Champis. Men i 2005 døde Champis, etter å ha slitt med helsen over lengre tid. Det ble gjort forberedelser for å integrere Julius tilbake i flokken. Julius ble introdusert for de andre sjimpansene én etter én, før de til slutt ble samlet samtidig. Til tross for uenigheter til å begynne med, klarte Julius å vinne flokkens aksept som ny leder. Oppveksten sammen med mennesker har preget ham for livet; for eksempel ved at han er fortrolig med og har glede av bursdagsfeiringer med kake, brus og pakker. Han bruker pappesker som biler, og husker fortsatt lekene han lekte sammen med «søstrene sine» da han var liten. Julius har fortsatt et nært forhold til fosterfamilien. Han viser tydelig gjensynsglede når familien Moseid kommer på besøk.

Julius i TV og populærkultur
----------------------------

### TV

NRK lagde over flere år en TV-serie om sjimpanseungen Julius. Det startet med et frittstående program i 1980, to nye episoder i 1982, og en siste episode i 1984. Serien ble vist på barne-TV. Allerede etter det første programmet ble Julius landskjent, og var i mange år Dyreparkens største attraksjon.

### Sang

I 1983 skrev Terje Formoe en sang om Julius med tittelen *Her kommer Julius*. Sangen ble brukt som introduksjon til det fjerde av NRK-programmene om sjimpansen.

### Bøker

I 1983 kom den første bokutgivelsen om sjimpansen fra Kristiansand Dyrepark. Teksten var skrevet av Trygve Klingsheim og fotografiene var tatt av Arild Jakobsen. Boktittelen var *Julius* og åpner med ordene «Dette er boken om Julius». Senere kom det likevel flere andre bøker.

Journalisten og sakprosaforfatteren Alfred Fidjestøl skrev en bok om sjimpansen som ble utgitt i 2017 til svært gode anmeldelser. Boken fikk tittelen *Nesten menneske. Biografien om Julius*. Fidjestøls biografi om Julius har også blitt utgitt utenfor Norge. På engelsk har den fått tittelen *Almost Human. The Story of Julius, the Chimpanzee Caught between Two Worlds*.

I 2019 ga Samlaget ut en ny bok av Fidjestøl om sjimpansen. Den nye boken *Som ein bror : historia om sjimpansen Julius* var utdrag fra utgivelsen i 2017, men omarbeidet for å passe for barn i alderen 9 til 12 år.

Referanser
----------

1. ↑   www.dyreparken.no[Hentet fra Wikidata]
2. 1 2  Trygve Klingsheim, Arild Jacobsen (1983). «Julius». *Nasjonalbiblioteket - www.nb.no*. Besøkt 15. august 2020.
3. ↑  «Sjimpansen Linus er død». *www.vg.no*. 7. mai 2012. Besøkt 17. desember 2022.
4. ↑  Fidjestøl, Alfred (2017). *Nesten menneske: biografien om Julius*. Oslo: Samlaget. ISBN 9788252192568.
5. ↑  Dyrepasserne sesong 1, episode 5; historien om Julius
6. ↑  Håskoll-Haugen, Anne; frilansjournalist (3. mars 2019). «Nesten menneske: Bør sjimpanser få rettigheter som et menneske? | Aftenposten Innsikt». *www.aftenposteninnsikt.no*. Besøkt 15. august 2020. «Norges mest kjente sjimpanse, Julius, elsket å på bli kilt under armene. Han lo med åpen munn, og kunne begynne å le bare man pekte på de mest sensitive områdene. Reidun Glad, som ga den lille sjimpansen melkeflaske og skiftet bleier, måtte hele tiden minne seg selv på at han bare var et dyr. I dag, nesten 40 år senere, kjenner Julius fortsatt igjen menneskefamilien sin og de gamle lekene de lekte. Klar til å løpe om kapp, stiller han seg opp og vagger med kroppen mens han venter på startsignalet. Han blir sur hvis noen tjuvstarter.»
7. 1 2  «Sjimpansen Julius». Besøkt 15. august 2020 – via NRK nett-TV. «No. serie for barn fra 1980-tallet. Etter å ha blitt avvist av moren sin, flytter sjimpansen Julius inn hos menneskefamilien Moseid. Serien følger den kjente apen fra Kristiansand dyrepark sitt liv blant menneskene og når han skal tilbake til sin egen apeflokk.»
8. ↑  «Lindmo (talkshow)». 30. september 2017. Besøkt 15. august 2020 – via NRK nett-TV. «Det blir flere søskenpar i studio når Siv Moseid og Ane Moseid-Vårhus kommer for å fortelle om oppveksten sammen med sjimpansen Julius. Julius er gjenstand for en kritikerrost biografi og forfatter Alfred Fidjestøl kommer også på besøk.»
9. ↑  Petra J. Helgesen. «Lite nytt om Julius». Barnebokkritikk.no. Besøkt 15. august 2020. «I 2017 skreiv Alfred Fidjestøl Nesten menneske, ein biografi om sjimpansen Julius. I år har han funne fram saksa og gir ut ei barnebok basert på same teksten. | Da eg vaks opp på 80-talet var Julius ein kjent figur. Eg hadde ein Julius-bamse sitjande på senga mi, veslebror min og eg gaula i kor på Julius-songen, vi hadde sett Julius på barne-tv, og vi hadde vore i Kristiansand Dyrepark og sett han heilt på ekte. Det var ingen som trong å forklare kvifor ei Julius-bok var ein god idé i 1983, då den første barneboka kom. Den gongen var Julius fire år og rikskjendis. Boka til Trygve Klingsheim og Arild Jakobsen fortalde i tekst og bilete om korleis det var å ha ein sjimpanse i familien, og Julius blei selt i 53 000 eksemplar første året.»
10. ↑  «Imponerende biografi om sjimpansen Julius: Bokanmeldelse: Alfred Fidjestøl: «Nesten menneske. Biografien om Julius»». *www.vg.no*. 30. august 2017. Besøkt 15. august 2020.
11. ↑  Hoem, Knut (30. august 2017). «Anmeldelse av «Nesten menneske. Biografien om Julius»». *NRK*. Besøkt 15. august 2020. «Alfred Fidjestøls biografi om Julius er et stykke ekte virkelighetslitteratur fortalt etter alle kunstens regler.»
12. ↑  «Almost Human». *Greystone Books Ltd*. Besøkt 15. august 2020.
13. ↑  «Som ein bror: historia om sjimpansen Julius». *Samlaget* **(norsk nynorsk)**. Besøkt 15. august 2020.

Litteratur
----------

* Alfred Fidjestøl *Nesten menneske : biografien om Julius* Samlaget 2017 ISBN 978-82-521-9256-8

Eksterne lenker
---------------

* Dyreparkens sider om Julius

|  |  |
| --- | --- |
| Oppslagsverk/autoritetsdata | Store norske leksikon
 |